Ma eis miljoene vir gestremde seun | Maroela Media
Ma eis miljoene vir gestremde seun
Jonathan Foulds. Foto: Verskaf.
ŉ Ma van die Vrystaat eis R28 miljoen nadat haar kind as gevolg van komplikasies by sy geboorte breinskade sowel as ander probleme opgedoen het.
Chantel Foulds (33) het Dinsdagoggend aan Maroela Media vertel dat haar seun Jonathan in Desember 2008 in die Thusanong-distrikshospitaal in Odendaalsrus gebore is.
“Hulle [die personeel by Thusanong] het net geweier om my te help en gesê ek moet huis toe gaan. Ek het toe sélf na die Bongani-streekshospitaal in Welkom gegaan waar hulle my terugverwys het na Thusanong. Die personeel daar wou heeltyd gehad het ek moet knyp en ek kon nie meer nie en toe my seuntjie kom moes ek self na die kraamsaal stap,” vertel Foulds.
Sy het gesê Jonathan was te groot en moes eintlik met ŉ noodkeisiersnee gebore word, maar die personeel het haar net in kennis gestel die dokter wat die prosedure kan uitvoer is nie beskikbaar nie.
“Die geboorte het te lank geneem en die baba was potblou en het nie asemgehaal nie. Hulle het ook gesukkel om pypies te kry om die vog uit sy longe te suig.”
Personeel het glo ook tydens die bevalling baie hard op haar maag gedruk. “Dit het gelyk of hulle brood knie. Hulle het my regtig baie seer gemaak.”
Dokters het Jonathan in ŉ broeikas geplaas. Hy het geelsug gekry en hulle het vir Chantel gesê haar seun sal nie die einde van daardie week sien nie.
Jonathan (9) het permanente breinskade en begin volgens sy ma nou eers met behulp van ŉ loopraam loop. Hy sal ook nooit vir homself ŉ inkomste kan verdien nie. Sy ouers voer hom nog.
“Hy moes verlede jaar April in die Universitas-hospitaal in Bloemfontein ŉ operasie ondergaan om die spiere in sy bene ‘te sny’ om dit te verleng. Hy sal ook nooit kan skryf nie; die spiere in sy hande trek op ŉ snaakse wyse saam.”
Chantel vertel Jonathan beweeg rond in die huis en speel met sy speelgoed, maar dat hy nie saam met ander maatjies kan speel en doen wat hulle doen nie. “Hy gaan vir res van sy lewe sorg nodig hê. Hy kan ook nie duidelik praat nie. Ons wat hom ken verstaan hom, maar ander kan net woorde uitmaak.”
Volgens Foulds het sy die eis teen die Vrystaatse LUR van gesondheid ingestel om voorsiening te maak vir Jonathan se toekomstige mediese uitgawes soos moontlik ŉ nuwe rolstoel, bed of aanpassings wat gemaak kan word om sy lewe gemakliker te maak.
“Ek het nooit die moed gehad om die eis te in te stel nie, maar een van die mammas by die skool waar Jonathan nou is, wat deur dieselfde ding is, het my gehelp. Dis regtig net om na hom om te sien.”
Foulds word verteenwoordig deur Gary Austin van Gary Austin prokureursfirma. Dié firma spesialiseer in geboortebeserings.
Departement van gesondheid Vrystaat
Bejaarde veg verbete terug tydens aanval op plaas
Ons ook jare gelede gestremde kind gehad. Ook as gevolg van hospitaal. Eis wat jy kan.
Vat vyf vir hierdie ma en haar seun. Ek hoop van harte haar eis slaag. Dis wonderlik om ‘n glimlag op hulle gesigte te sien. Dis hoe ‘n mens dit doen met ‘n positiewe uitkyk op die lewe.
So jammer oor jou pragtige seuntjie. Eis so veel as wat jy kan want jou geval is nie die eerste waarvan ek lees nie. Die hospitaalpersoneel is te verdeksels LUI om hulle werk te doen en boonop voel hulle vere vir ons. Sterkte en alles van die beste.
Magaretha van heerden
So jammer vir jou en jou seuntjie. Kry asb ordentlike regshulp. Moet hulle nie self probeer aanvat nie.
Moenie sleg voel oor die eis nie. Jy het ook gely. Jou kind is ontneem van n normale lewe.